Document ID: 32014D0324

KOMMISSIONENS GENNEMFØRELSESAFGØRELSE
af 3. juni 2014
om anerkendelse af ordningen »Gafta Trade Assurance Scheme« til dokumentation af overensstemmelse med bæredygtighedskriterierne i Europa-Parlamentets og Rådets direktiv 2009/28/EF og 98/70/EF
(2014/324/EU)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets direktiv 2009/28/EF af 23. april 2009 om fremme af anvendelsen af energi fra vedvarende energikilder og om ændring og senere ophævelse af direktiv 2001/77/EF og 2003/30/EF (1), særlig artikel 18, stk. 6,
under henvisning til Europa-Parlamentets og Rådets direktiv 98/70/EF af 13. oktober 1998 om kvaliteten af benzin og dieselolie og om ændring af Rådets direktiv 93/12/EØF (2), særlig artikel 7c, stk. 6,
efter høring af Udvalget om biobrændstoffers og flydende biobrændslers bæredygtighed, og
ud fra følgende betragtninger:
(1)
Direktiv 98/70/EF og 2009/28/EF fastsætter bæredygtighedskriterier for biobrændstoffer. Artikel 7b og 7c og bilag IV til direktiv 98/70/EF svarer til artikel 17 og 18 og bilag V til direktiv 2009/28/EF.
(2)
Hvis biobrændstoffer og flydende biobrændsler skal tages i betragtning hvad angår de formål, der er omhandlet i artikel 17, stk. 1, litra a), b) og c), i direktiv 2009/28/EF, bør medlemsstaterne kræve, at de økonomiske aktører dokumenterer biobrændstoffers og flydende biobrændslers overensstemmelse med bæredygtighedskriterierne i artikel 17, stk. 2-5, i direktiv 2009/28/EF.
(3)
Når en økonomisk aktør fremlægger bevis eller data opnået i henhold til en frivillig ordning, som Kommissionen har anerkendt, i det omfang, anerkendelsesafgørelsen omfatter, kan medlemsstaten ikke kræve, at leverandøren fremlægger yderligere dokumentation for overensstemmelse med bæredygtighedskriterierne.
(4)
Anmodningen om anerkendelse af, at ordningen »Gafta Trade Assurance Scheme«, som ændret ved et tillæg til direktivet om fremme af vedvarende energi, dokumenterer, at partier af biobrændstof er i overensstemmelse med bæredygtighedskriterierne i direktiv 98/70/EF og direktiv 2009/28/EF, blev forelagt Kommissionen den 18. februar 2014. Ordningen kan dække alle råstoffer, der er egnede til produktion af biobrændstof, og har et globalt anvendelsesområde. Denne ordning dækker landbrugsrelaterede råstoffers handels-, transport- og opbevaringsfaser fra stalddør til første forarbejdningsled og støtter sig i andre faser til andre frivillige ordninger, der er anerkendt af Kommissionen. Det er som sådan ordningen »Gafta Trade Assurance Scheme«, der er ansvarlig for at sikre, at Kommissionens anerkendelse af disse ordninger, som den fungerer sammen med, forbliver gyldige i hele samarbejdsperioden. Den anerkendte ordning bør stilles til rådighed på den gennemsigtighedsplatform, der blev oprettet ved direktiv 2009/28/EF.
(5)
En vurdering af ordningen »Gafta Trade Assurance Scheme«, herunder tillægget til direktivet om fremme af vedvarende energi, viste, at den i tilstrækkelig grad er i overensstemmelse med alle bæredygtighedskriterierne i direktiv 98/70/EF og direktiv 2009/28/EF, bortset fra artikel 7b, stk. 2, i direktiv 98/70/EF og artikel 17, stk. 2, i direktiv 2009/28/EC. Den indeholder imidlertid nøjagtige data om elementer, som kræves af økonomiske aktører i efterfølgende led i leverandørkæden, til at påvise overensstemmelse med artikel 7b, stk. 2, i direktiv 98/70/EF og artikel 17, stk. 2, i direktiv 2009/28/EF, og anvender en massebalancemetode i overensstemmelse med kravene i artikel 7c, stk. 1, i direktiv 98/70/EF og artikel 18, stk. 1, i direktiv 2009/28/EF.
(6)
Ved vurderingen af ordningen »Gafta Trade Assurance Scheme«, herunder tillægget til direktivet om fremme af vedvarende energi, blev det konstateret, at ordningen opfylder normerne for pålidelighed, gennemsigtighed og uafhængig revision.
(7)
Ordningen »Gafta Trade Assurance Scheme«, herunder tillægget til direktivet om fremme af vedvarende energi, blev vurderet på grundlag af den gældende lovgivning på tidspunktet for vedtagelsen af nærværende gennemførelsesafgørelse. I tilfælde af relevante ændringer i retsgrundlaget vurderer Kommissionen ordningen med henblik på at fastslå, om ordningen stadig på en hensigtsmæssig måde dækker de bæredygtighedskriterier, som ligger til grund for dens anerkendelse.
(8)
I tilfælde af at ordningen ændres, vurderer Kommissionen ordningen med henblik på at fastslå, om den stadig på en hensigtsmæssig måde dækker de bæredygtighedskriterier, som ligger til grund for dens anerkendelse.
(9)
Foranstaltningerne i denne afgørelse er i overensstemmelse med udtalelse fra Udvalget om biobrændstoffers og flydende biobrændslers bæredygtighed -
VEDTAGET DENNE AFGØRELSE:
Artikel 1
Ordningen »Gafta Trade Assurance Scheme«, herunder tillægget til direktivet om fremme af vedvarende energi, (i det følgende benævnt »ordningen«), som blev forelagt Kommissionen til anerkendelse den 18. februar 2014, dokumenterer, at partier af biobrændstof er i overensstemmelse med bæredygtighedskriterierne i artikel 17, stk. 3-5, i direktiv 2009/28/EF og artikel 7b, stk. 3-5, i direktiv 98/70/EF.
Ordningen dækker ikke artikel 7b, stk. 2, i direktiv 98/70/EF og artikel 17, stk. 2, i direktiv 2009/28/EF, men anvender nøjagtige data, jf. artikel 17, stk. 2, i direktiv 2009/28/EF og artikel 7b, stk. 2, i direktiv 98/70/EF, idet den sikrer, at alle relevante oplysninger fra økonomiske aktører i forudgående led i leverandørkæden videreføres til de økonomiske aktører i de efterfølgende led i leverandørkæden.
Ordningen kan anvendes til at dokumentere overensstemmelse med artikel 7c, stk. 1, i direktiv 98/70/EF og artikel 18, stk. 1, i direktiv 2009/28/EF, indtil råstoffernes første forarbejdningsled.
Artikel 2
Hvis indholdet af ordningen ændres efter vedtagelse af denne afgørelse på en måde, der kan påvirke grundlaget for denne afgørelse, meddeles sådanne ændringer straks Kommissionen. Kommissionen vurderer de meddelte ændringer for at fastslå, om ordningen stadig på en hensigtsmæssig måde dækker de bæredygtighedskriterier, som ligger til grund for dens anerkendelse.
Hvis det klart kan påvises, at der under ordningen ikke er gennemført elementer, som anses for afgørende for denne afgørelse, og hvis der er sket alvorlige og strukturelle brud på disse elementer, kan Kommissionen annullere denne afgørelse.
Artikel 3
Afgørelsen gælder i en periode på fem år.
Artikel 4
Denne afgørelse træder i kraft på tyvendedagen efter offentliggørelsen i Den Europæiske Unions Tidende.
Udfærdiget i Bruxelles, den 3. juni 2014.

Labels: 14
20
7
3
12